‘Hou wantroue-mosie voor staatsrede’Pres. Jacob Zuma tydens ‘n antwoordsessie in die parlement (2 November 2017). Foto: Elmond Jiyane/GCIS Mmusi Maimane, leier van die DA, het in ŉ brief aan Baleka Mbete, speaker van die parlement, versoek dat die staatsrede wat vir 8 Februarie geskeduleer is uitgestel word totdat Zuma verwyder is en ŉ nuwe president aangestel is. “Dit is geen geheim dat daar gevegte binne die ANC en sy uitvoerende komitee is nie, met elke kant wat sterk uiteenlopende beleide, ideologiese posisies en planne van aksie het,” het Maimane gesê. “Cyril Ramaphosa is president van die ANC en Zuma van die land en dit het tot gevolg dat die land nie weet watter rigting ingeslaan word nie.” Volgens Maimane is dit gegewe die huidige stand van sake nie in die belang van Suid-Afrika dat pres. Zuma die staatsrede lewer nie, aangesien dit nie duidelik is vir hoe lank hy nog president van die land gaan wees nie. “Die ANC se werkskomitee het versoek dat Zuma voor die staatsrede verwyder word maar Jessie Duarte, die ANC se adjunk-sekretarisgeneraal, sê Jacob Zuma ‘gaan nêrens heen nie.’” Julius Malema, leier van die EFF, het Mbete intussen versoek om voor die staatsrede ŉ mosie van wantroue in Zuma te skeduleer. Volgens Malema is daar “ernstige politieke ontwikkelinge” aan die gang en noodsaak dit ŉ dringende parlementêre sitting om ŉ mosie van wantroue in Zuma aan te hoor. “Die EFF glo dat die parlement tot ŉ ander gevolgtrekking sal kom met die mosie van wantroue as in die vorige gevalle toe daar pogings was om Suid-Afrika van ŉ individu te red. ŉ President wat voor ŉ regterlike kommissie moet verskyn, kan nie die hoof van ŉ land en regering wees nie.” Volgens Malema is Zuma se geskiktheid om steeds president te wees belangriker as ŉ staatsrede. “Zuma moet nie toegelaat word om die staatsrede te lewer voor die parlement nie besluit het of hulle steeds vertroue in hom het om president te bly nie.” Malema het gesê indien Mbete nie die mosie skeduleer nie, sal die EFF geen ander keuse hê as om die saak tydens die staatsrede te opper nie.